คือผมมีเพศสัมพันธ์กับแฟน แบบป้องกัน ใส่ถุงเรียบร้อย แต่มีตอนนึงที่เอาออกมา แล้วจะใส่เข้าไปอีกที พอใส่เข้าไปแค่ประมาณ 1 ใน 3 ส่วนของอวัยวะเพศผมเอง ถุงก็ขาด เลยรีบดึงออกมา แต่ยังไม่ได้เสร็จแต่อย่างใด หลังจากนั้นก็มาให้แฟนช่วยจนเสร็จข้างนอก (บนร่างกายท่อนบนของแฟน) แบบนี้มีโอกาสท้องไหมครับ
สวัสดีค่ะ THADการมีเพศสัมพันธ์ ถ้าไม่ได้ใส่ถุงยางอนามัยป้องกันเอาไว้ตลอด หรือมีช่วงที่ถุงยางอนามัยไม่ได้ครอบคลุมทุกส่วนของอวัยวะเพศชายขณะมีการสอดใส่เข้าไปในช่องคลอดนั้น มีโอกาสที่น้ำอสุจิจะเล็ดลอดออกมา และทำให้เกิดการตั้งครรภ์ได้ แม้จะยังไม่มีการหลั่งที่ชัดเจน เพราะอาจมีน้ำอสุจิเล็ดลอดออกมาก่อนการหลั่งจริงได้เช่นเดียวกัน แม้โอกาสจะไม่มากจากที่กล่าวมา น่าจะมีข้อบ่งชี้ของการใช้ยาคุมฉุกเฉินร่วมไปด้วยภายใน 72 ชั่วโมงหลังมีเพศสัมพันธ์ หลังใช้ยาอาจมีเลือดออกผิดปกติทางช่องคลอดตามมาได้ภายใน 1-2 สัปดาห์และอาจมีประจำเดือนคลาดเคลื่อนได้แต่ไม่ควรเกิน 35 วันจากรอบก่อน สามารถซื้อชุดตรวจครรภ์ทางปัสสาวะมาตรวจได้เองเบื้องต้น ให้ผลบวกได้ตั้งแต่ 10-14 วันหลังปฏิสนธิ หากให้ผลลบ แต่รอบเดือนก็ยังไม่มา ควรไปยืนยันผลที่รพ.และหาสาเหตุต่อไป